Author: agenda0
Company: agenda

Návrh transformácie Štátneho fondu životného prostredia do kapitoly Ministerstva životného prostredia  Slovenskej republiky

	Základným cieľom integrácie Štátneho fondu životného prostredia do kapitoly Ministerstva životného prostredia SR je realizovať integráciu fondu tak, aby jeho doterajšie činnosti boli zachované. Z uvedených súvislostí rezultuje požiadavka transformovať doterajšie zdroje príjmov fondu do štátneho rozpočtu prostredníctvom kapitoly ministerstva životného prostredia v tejto štruktúre:

-	pokuty uložené orgánmi ochrany prírody a krajiny,
-	úhrada za zapísanie do zoznamu odborne spôsobilých osôb na posudzovanie vplyvov činností na životné prostredie,
-	odvody a penále za porušenie rozpočtovej disciplíny,
-	odplaty za vypúšťanie odpadových vôd do povrchových a do podzemných vôd,
-	pokuty uložené orgánmi štátnej správy vo vodnom hospodárstve,
-	poplatky za znečisťovanie ovzdušia z veľkých a stredných zdrojov znečisťovania,
-	pokuty uložené okresnými úradmi a krajskými úradmi alebo Slovenskou inšpekciou životného prostredia za porušenie predpisov o ochrane ovzdušia,
-	pokuty uložené okresnými úradmi a krajskými úradmi alebo Slovenskou inšpekciou životného prostredia za porušenie predpisov v odpadovom hospodárstve,
-	pokuty uložené okresnými úradmi a krajskými úradmi alebo Slovenskou inšpekciou životného prostredia za porušenie ustanovení stavebného zákona, 
-	úroky z prostriedkov uložených v banke,
-	splátky istín z poskytnutých úverov a pôžičiek,
-	úroky z poskytnutých úverov a pôžičiek,
-	dary a príspevky od domácich a zahraničných právnických osôb a fyzických osôb,
-	príjmy z realizovaných pohľadávok MŽP SR,
-	pokuty uložené okresnými a krajskými úradmi alebo Slovenskou  inšpekciou životného prostredia za  porušenie ustanovení zákona o prevencií závažných priemyselných havárií
-	iné zdroje.

	Účelné a efektívne využitie definovaných zdrojov sa bude zabezpečovať cez Program na podporu realizácie environmentálnych opatrení a Program financovania bonifikácie úrokových sadzieb, ktoré sú zamerané na dosiahnutie cieľov štátnej environmentálnej politiky na celoštátnej, regionálnej a miestnej úrovni.
	Program financovania bonifikácie úrokových sadzieb bol vypracovaný dodatočne v súlade s Pozmeňovacím návrhom k návrhu zákona o zrušení niektorých štátnych fondov.

            Cieľom programov je znížiť zaťaženie jednotlivých zložiek životného prostredia, zabezpečiť monitoring vývoja ich zaťaženia, ochranu a trvaloudržateľné využívanie biodiverzity, podporiť proces obstarávania územno-plánovacích podkladov a dokumentácie, revitalizáciu územia ako aj iné akcie zabezpečujúce  ciele štátnej environmentálnej politiky.

	Zostatok prostriedkov fondu k 31. decembru 2001 vzniknutý z použitia príjmov a výdavkov fondu, bude  príjmom osobitného bežného účtu Ministerstva životného prostredia SR na dofinancovanie programov Ministerstva životného prostredia SR.

	Dňom zrušenia fondu bude majetok štátu v správe fondu prevedený do správy Ministerstva životného prostredia SR delimitáciou.

	Dňom zrušenia fondu prejde nehmotný majetok štátu, ktorý je pohľadávkou štátu z nerealizovaných platieb a odvodov zo správy fondu do správy Ministerstva životného prostredia SR.

	Majetok štátu v správe fondu, ktorý tvoria pohľadávky z pôžičiek a úverov poskytnutých fondom do 31.12.2001  prejde dňom zrušenia fondu do majetku Ministerstva životného prostredia SR.

	Na Ministerstvo životného prostredia Slovenskej republiky prejdú dňom zrušenia fondu práva a  povinnosti fondu vyplývajúce z pracovnoprávnych vzťahov – delimitáciou  30 systémových miest do stavu ministerstva životného  prostredia. Organizačné začlenenie výkonu relevantných činností a zamestnancov bude realizované zmenou Organizačného poriadku Ministerstva životného prostredia    SR.
  
	Žiadosti o prostriedky fondu podané do 31. 12. 2001, sa dňom zrušenia fondu stávajú žiadosťami podanými na Ministerstvo životného prostredia SR. Budú  posudzované ako žiadosti o prostriedky pre rok 2002 a budú sa riešiť v priebehu roku 2002.

	Ministerstvo životného prostredia SR upraví podrobnosti o obsahu a predkladaní žiadostí  o poskytnutie prostriedkov zo zdrojov určených na financovanie programov životného prostredia, postupe a podmienkach poskytovania prostriedkov, náležitostiach zmlúv Ministerstva životného prostredia SR so žiadateľom a Smernicou Ministerstva životného prostredia SR.
 
	Záruky poskytnuté Štátnym fondom životného prostredia podľa doterajších predpisov, sa dňom zrušenia fondu budú považovať za bankové záruky, poskytnuté Slovenskou záručnou a rozvojovou bankou a rovnako aj záruky, realizované fondom, poskytnuté do 31. decembra 2001 sa budú považovať za bankové záruky, realizované Slovenskou záručnou a rozvojovou bankou.

	Zmluvou medzi Ministerstvom životného prostredia SR a Slovenskou záručnou a rozvojovou bankou bude zabezpečený spoločný postup pri  vytvorení systému úrokovej podpory environmentálnych projektov, ktoré budú spĺňať všetky technické, environmentálne a ekonomické predpoklady a budú v súlade so štátnou environmentálnou politikou.

	Predmetom zmluvy budú podmienky spravovania a dlhodobého udržovania vytvoreného systému pri hľadaní ďalších efektívnych ciest  zlacňovania financovania environmentálnych projektov v rámci vyhláseného Programu financovania bonifikácie úrokových sadzieb.